CELEX: 62012CA0131
Language: da
Date: 2014-05-13 00:00:00
Title: Sag C-131/12: Domstolens dom (Store Afdeling) af 13. maj 2014 — Google Spain SL og Google Inc. mod Agencia de Protección de Datos (AEPD) og Mario Costeja González (anmodning om præjudiciel afgørelse fra Audiencia Nacional — Spanien) (Personoplysninger — beskyttelse af fysiske personer i forbindelse med behandling af personoplysninger — direktiv 95/46/EF — artikel 2, 4, 12 og 14 — materielt og territorialt anvendelsesområde — søgemaskiner på internettet — behandling af oplysninger på websider — søgning i samt indeksering og lagring af disse oplysninger — ansvaret for udbyderen af søgemaskinen — virksomhed eller organ på en medlemsstats område — rækkevidden af udbyderens forpligtelser og den berørte persons rettigheder — Den Europæiske Unions charter om grundlæggende rettigheder — artikel 7 og 8)

7.7.2014   
            
            
               DA
            
            
               Den Europæiske Unions Tidende
            
            
               C 212/4
            
         Domstolens dom (Store Afdeling) af 13. maj 2014 — Google Spain SL og Google Inc. mod Agencia de Protección de Datos (AEPD) og Mario Costeja González (anmodning om præjudiciel afgørelse fra Audiencia Nacional — Spanien)
   (Sag C-131/12) (1)
   
   ((Personoplysninger - beskyttelse af fysiske personer i forbindelse med behandling af personoplysninger - direktiv 95/46/EF - artikel 2, 4, 12 og 14 - materielt og territorialt anvendelsesområde - søgemaskiner på internettet - behandling af oplysninger på websider - søgning i samt indeksering og lagring af disse oplysninger - ansvaret for udbyderen af søgemaskinen - virksomhed eller organ på en medlemsstats område - rækkevidden af udbyderens forpligtelser og den berørte persons rettigheder - Den Europæiske Unions charter om grundlæggende rettigheder - artikel 7 og 8))
   2014/C 212/04
   Processprog: spansk
   
      Den forelæggende ret
   
   Audiencia Nacional
   
      Parter i hovedsagen
   
   
      Sagsøgere: Google Spain SL og Google Inc.
   
      Sagsøgte: Agencia de Protección de Datos (AEPD) og Mario Costeja González
   
      Sagens genstand
   
   Anmodning om præjudiciel afgørelse — Audiencia Nacional — fortolkning af artikel 2, litra b) og d), artikel 4, stk. 1, litra a) og c), artikel 12, litra b), og artikel 14, litra a), i Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, og af artikel 8 i Den Europæiske Unions charter om grundlæggende rettigheder (EFT 2000 C 364, s. 1) — begrebet virksomhed eller organ, der er etableret på en medlemsstats område — relevante kriterier — begrebet »anvendelse af midler, der befinder sig på en medlemsstats område« — midlertidig lagring af oplysninger, der er registreret af en søgemaskine — retten til sletning og blokering af oplysninger
   
      Konklusion
   
   
               1)
            
            
               Artikel 2, litra b) og d), i Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger skal fortolkes således, at en søgemaskines aktivitet, der består i at finde oplysninger, der er offentliggjort eller lagt på internettet af tredjemand, indeksere disse automatisk, lagre dem midlertidigt og sluttelig gøre dem tilgængelige for internetbrugerne i en vis prioriteret orden, for det første skal kvalificeres som »behandling af personoplysninger« som omhandlet i artikel 2, litra b), når oplysningerne indeholder personoplysninger, og for det andet skal udbyderen af denne søgemaskine anses for at være »registeransvarlig« som omhandlet i artikel 2, litra d).
            
         
               2)
            
            
               Artikel 4, stk. 1, litra a), i direktiv 95/46 skal fortolkes således, at en behandling af personoplysninger foretages som led i aktiviteter, der inden for en medlemsstats område udføres af en registeransvarligs virksomhed eller organ som omhandlet i bestemmelsen, når en søgemaskineudbyder etablerer en filial eller et datterselskab i en medlemsstat, der skal sørge for reklame og salg af reklameplads i søgemaskinen, og hvis aktivitet er rettet mod indbyggerne i denne medlemsstat.
            
         
               3)
            
            
               Artikel 12, litra b), og artikel 14, stk. 1, litra a), i direktiv 95/46 skal fortolkes således, at en søgemaskineudbyder med henblik på at overholde de rettigheder, der er fastsat i bestemmelserne, og for så vidt som de betingelser, der er fastsat i direktivet, faktisk er opfyldt, er forpligtet til fra den resultatliste, der vises efter en søgning på en persons navn, at fjerne link til websider, som er offentliggjort af tredjemand og indeholder oplysninger vedrørende denne person, også i det tilfælde, hvor dette navn eller disse oplysninger ikke forudgående eller samtidig slettes fra disse websider, og i givet fald selv når offentliggørelsen på disse sider i sig selv er lovlig.
            
         
               4)
            
            
               Artikel 12, litra b), og artikel 14, stk. 1, litra a), i direktiv 95/46 skal fortolkes således, at det inden for rammerne af bedømmelsen af betingelserne for disse bestemmelsers anvendelse bl.a. skal undersøges, om den berørte person har ret til, at den pågældende oplysning vedrørende personen på nuværende tidspunkt ikke længere knyttes til personens navn på en resultatliste, der vises efter en søgning på dette navn, uden at det med henblik på konstateringen af, at en sådan ret findes, dog herved er et krav, at inklusionen af den pågældende oplysning på resultatlisten skader den berørte person. Da den berørte person, henset til den pågældendes grundlæggende rettigheder i medfør af artikel 7 og 8 i Den Europæiske Unions charter om grundlæggende rettigheder, kan anmode om, at den pågældende oplysning ikke længere stilles til rådighed for den brede offentlighed ved sin inklusion på en sådan resultatliste, går disse rettigheder i princippet forud for ikke blot søgemaskineudbyderens økonomiske interesse, men også for offentlighedens interesse i at få adgang til nævnte oplysning ved en søgning på denne persons navn. Dette er imidlertid ikke tilfældet, såfremt det af særlige grunde, såsom den rolle, som nævnte person har i det offentlige liv, fremgår, at indgrebet i personens grundlæggende rettigheder er begrundet i offentlighedens vægtige interesse i at have adgang til den pågældende oplysning via inklusionen på resultatlisten.
            
         
      (1)  EUT C 165 af 9.6.2012.